Polisiebevelvoerder voor sy huis in Limpopo doodgeskiet(Argieffoto: Kent Williamson) Die stasiebevelvoerder van Groblersdal, kol. Lebyane Jeffrey Seroka (57), is Saterdagoggend voor sy huis in Mmaganagobuswa doodgeskiet. Die voorval het omstreeks 04:30 plaasgevind, het brig. Motlafela Mojapelo, woordvoerder van die polisie, gesê. “Die verdagtes het met die beampte se voertuig, ŉ wit Toyota Hilux, van die toneel weggery. ŉ Soektog na die verdagtes is dadelik van stapel gestuur en die voertuig is later verlate op die Dennilton/Maklerekeng-pad gevind.” Die voorlopige ondersoek dui daarop dat Seroka vroegoggend opgestaan het en voorbereidings getref het om na ŉ begrafnis toe te gaan. “Hy het omstreeks 04:30 die huis verlaat en dit is toe hy voor sy hek doodgeskiet is,” het Mojapelo bygevoeg. Die motief vir die moord is nog nie bekend nie. Die polisie se ondersoek duur voort.